Resep: Maalvleis en noedelgeregArgieffoto (gunpowderbison.com) LET WEL: Maroela Media het die resep publiseer presies soos dit in Knuppeldik opgeteken is. Dit is moontlik dat hulle met die “noedelgereg” verwys na die spinasie-lasagne. Maroela Media stel voor dat jy enige ander noedels ook kan gebruik om ‘n ewe heerlike gereg voor te berei. Die naam moes vermoedelik “Maalvleis en pastagereg” wees. Hoop dit help! Groetnis Suné namens Maroela Media Bestanddele: 200 g spinasiesnysels soutwater om in te kook 50 ml botter (4 e) 375 ml melk (1½ k) 3 ml sout 5 ml Aromat (1 t) 1 ml swartpeper 5 ml aangemaakte mosterd (1 t) 100 g Cheddar-kaas gerasper (250 ml) (1 k) 1 groot ui gekap 12, 5 ml olie (1 e) 600 g maalvleis 25 ml tamatiepasta (2 e) bietjie paprika om oor te sprinkel Metode: Stap 1: 1. Kook spinasiesnysels in soutwater tot gaar. 2. Verwyder van hitte en dreineer. 3. Plaas eenkant. 4. Berei witsous deur botter in kastrol te smelt en koekmeelblom by te roer. 5. Roer oor hitte vir 1 minuut. 6. Voeg melk geleidelik by en roer oor baie lae hitte tot sous glad en dik is. 7. Geur met sout, peper, mosterd en helfte van kaas. 8. Roer tot gemeng. 9. Soteer ui in olie vir 2 minute, voeg vleis en tamatiepasta by en roer oor hitte tot vleis begin verbruin. 10. Strooi Aromat oor vleis. 11. Verwyder van hitte. Stap 2: 1. Skep vleis op bodem van gesmeerde, vuurvaste oondskottel. 2. Skep spinasiesnysels bo-op. 3. Gooi witsous oor en sprinkel oorblywende kaas bo-op. 4. Sprinkel bietjie paprika oor en bak in voorverhitte oond van 180°C tot kaas gesmelt en ligbruin bo-op is, ongeveer 20 minute. Dien dadelik op. Resep: Joey Pienaar Dié resep is oorspronklik in Knuppeldik aan koningskos gepubliseer Uitgewer: Knuppeldik Trust Om die resepteboek, Knuppeldik aan koningskos, te bestel, kontak Carien Liebenberg by 0833199636